**Javna** **agencija za knjigo Republike Slovenije (v nadaljevanju: JAK)** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB1, 56/08, 4/10, 20/11, 111/13 in 68/16), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije Slovenije (Uradni list RS, št. 62/18) **objavlja**

**Javni poziv za sofinanciranje projektov digitalizacije na področju knjige za leto 2022**

(v nadaljevanju: JP1–DIGITALIZACIJA–2022)

**1. Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana (v nadaljevanju: JAK).

**2. Predmet, namen in področja javnega poziva**

**Predmet** javnega poziva JP1–DIGITALIZACIJA–2022 je izbor izvajalcev in financiranje projektov digitalizacije na področju knjige v letu 2022 na podlagi določb tega poziva ter izpolnjevanja kriterijev in pogojev iz točk 7 in 8 tega poziva.

**Namen** poziva je spodbujanje subjektov s področja knjige k digitalni nadgradnji poslovanja oz. posameznih poslovnih delov, posebej spletnih strani in spletnih knjigarn, z namenom optimizacije poslovanja in storitev ter večanja prepoznavnosti založniškega in knjigotrškega sektorja v spletnem okolju.

Projekti digitalizacije bodo financirani na naslednjih področjih:

1. **digitalizacija poslovanja (nakup administrativnih, poslovnih, računovodskih ipd. programov);**
2. **nadgradnja obstoječe spletne strani;**
3. **nadgradnja obstoječe spletne knjigarne;**
4. **vzpostavitev nove spletne knjigarne založnika ali več založnikov;**
5. **najem AI orodij za strojno branje oz. produkcijo zvočnih knjig.**

**3. Cilji javnega poziva in omejitev števila v sofinanciranje sprejetih prijaviteljev**

JAK bo kulturne projekte digitalizacije na področju knjige podpirala v skladu z naslednjimi dolgoročnimi cilji in vsebinskimi usmeritvami:

* neposredna podpora založbam, knjigarnam ter drugim organizacijam in društvom, ki delujejo na področju knjige, za digitalizacijo poslovanja ter nadgradnjo spletnih strani in spletnih knjigarn;
* spodbujanje vzpostavitve novih spletnih knjigarn, tudi z vidika povezovanja več založnikov/organizacij/društev pri promociji in prodaji knjižnih del na slovenskem in tujih trgih;
* spodbujanje večje produkcije kakovostnih zvočnih knjig z uporabo orodij za strojno branje;
* krepitev operativnih zmogljivosti založnikov, knjigarn, drugih organizacij in društev s področja knjige, tudi v luči priprav na Slovenijo, častno gostjo na knjižnih sejmih v Frankfurtu 2023 in v Bologni 2024;
* posamezni prijavitelj se lahko prijavi za sofinanciranje na več področjih poziva, vendar le z eno (1) vlogo na posamičnem področju.

**4. Okvirna vrednost javnega poziva JP1–DIGITALIZACIJA–2022, izvedba postopkov financiranja, obdobje za porabo sredstev in sprememba ali prekinitev financiranja**

Okvirna vrednost javnega poziva JP1–DIGITALIZACIJA–2022 znaša predvidoma **220.000,00 EUR**.

Na tem javnem pozivu bodo izbranim prijaviteljem dodeljena sredstva za projekte digitalizacije, ki bodo izvedeni v obdobju **od objave tega poziva 3. 6. 2022** **do vključno 31. 12. 2022.**

Sredstva, dodeljena v okviru tega poziva, morajo biti porabljena v letu 2022 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju.

JAK bo v prvi fazi izvedbe javnega poziva preverila izpolnjevanje pogojev prijaviteljev, v drugi fazi bo pristojna strokovna komisija vloge prijaviteljev ovrednotila po kriterijih poziva, nato bo JAK izdala odločbe.

Če JAK na podlagi rednega ali izrednega nadzora financiranega projekta digitalizacije ugotovi, da izbrani projekt v celoti ali delno ni bil izveden, da je bila izvedba projekta neskladna s prijavno vlogo ali pogodbo, pomanjkljiva ali na neustrezni ravni, da se dejanski stroški projekta digitalizacije razlikujejo od navedenih v prijavni dokumentaciji oziroma sklenjeni pogodbi o sofinanciranju projekta, ali da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine financiranje na javnem pozivu izbranega projekta digitalizacije.

Če se v času izvedbe postopkov tega javnega poziva obseg sredstev, ki je v državnem proračunu namenjen za financiranje JAK, zmanjša do takšne mere, da ne zagotavlja izpolnitve ciljev poziva, lahko JAK postopek poziva ustavi, v primeru že izdanih odločb izda nadomestne odločbe, s katerimi ustrezno spremeni odločitev o financiranju projektov digitalizacije oziroma spremeni ali prekine že sklenjene pogodbe o financiranju projektov.

Vsa tveganja pri izvajanju projekta digitalizacije pred izdajo odločbe in podpisom pogodbe o financiranju izbranega projekta nosi njegov izvajalec.

**5. Višina financiranja in upravičeni stroški**

JAK bo izbranim izvajalcem projektov digitalizacije na področju knjige financirala stroške po posamičnih področjih z naslednjimi omejitvami:

1. največ 8.000,00 EUR **za digitalizacijo poslovanja** (administrativni, poslovni, računovodski ipd. programi);
2. največ 5.000,00 EUR **za nadgradnjo obstoječe spletne strani**;
3. največ 5.000,00 EUR **za nadgradnjo obstoječe spletne knjigarne** (zlasti za vpeljavo sodobnih plačilnih poti; velja za spletne knjigarne s ponudbo knjig več založb);
4. največ 12.000,00 EUR **za vzpostavitev nove spletne knjigarne enega ali več založnikov**;
5. največ 20.000,00 EUR **za najem AI orodij za strojno branje oz. produkcijo zvočnih knjig**.

**Predmet financiranja niso stroški nakupa osnovne opreme (računalniki idr. oprema), vzdrževanja spletnih strani/spletnih knjigarn, naročnin in licenc.**

**Upravičeni stroški** projekta digitalizacije so stroški, nastali pri aktivnostih, ki so neposredno povezane s projektom, sprejetim v sofinanciranje, v skladu s predmetom in namenom poziva ter niso financirani iz drugih javnih virov.

Za stroške, ki so predmet financiranja, upravičenec ne sme prejeti sredstev iz drugih virov financiranja (prepoved dvojnega financiranja). Če bo JAK ugotovila, da je upravičenec prejel sredstva ali pa so mu bila odobrena za isti namen tudi iz drugih virov financiranja, se lahko pogodba o financiranju razdre, upravičenec pa bo dolžan JAK povrniti vsa neupravičeno prejeta sredstva s pripadajočimi obrestmi od dneva nakazila do dneva vračila sredstev.

**6. Pogoji za sodelovanje na javnem pozivu** **JP1–DIGITALIZACIJA–2022**

* 1. **Splošni pogoji**

Prijavitelji morajo izpolnjevati naslednje splošne pogoje:

* da imajo v času prijave na ta poziv izpolnjene vse pogodbene obveznosti oziroma urejena medsebojna razmerja z JAK;
* da prijavljeni projekti niso financirani iz naslova drugih razpisov ali pozivov JAK;
* da prijavljeni projekti za isti strošek niso financirani iz proračuna občine, države ali Evropske unije;
* da se z istim kulturnim projektom (v celoti ali v delu) na ta poziv prijavljajo samo enkrat;
* da za isti kulturni projekt (v celoti ali delu) poda vlogo le en prijavitelj;
* da pri prijavi upoštevajo vsebinske opredelitve poziva, skladno z 2. točko besedila poziva, cilje, skladno s 3. točko besedila poziva, ter upravičene stroške, skladno s 5. točko besedila poziva;
* da nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11-UPB);
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 11. točke besedila tega poziva;
* da je vloga v celoti napisana v slovenskem jeziku;
* da prijavitelj sprejema sodelovalno dolžnost pri posredovanju verodostojnih informacij ter vsebinske in finančne dokumentacije in se zavezuje, da bo sodeloval pri izvajanju vsebinskega in finančnega nadzora;
* da dovoljujejo objavo osebnih podatkov z namenom objave rezultatov poziva na spletni strani JAK, skladno z Zakonom o dostopu do informacij javnega značaja in Zakonom o varstvu osebnih podatkov.
	1. **Posebni pogoji**

Prijavitelji morajo ob splošnih izpolnjevati tudi naslednje posebne pogoje:

* da so pravne osebe zasebnega prava (društva, zavodi, ustanove, gospodarske družbe), registrirane za opravljanje kulturne dejavnosti na področju knjige v Republiki Sloveniji in/ali zamejstvu;
* da so imeli z JAK vsaj v enem letu v obdobju 2020-2022 sklenjeno pogodbo o sofinanciranju projekta ali programa s področja knjige. Prijavitelji na področju nadgradnje spletnih knjigarn so izjema, izpolnjevati pa morajo pogoj, da so v njihovi spletni knjigarni na voljo knjižna dela najmanj petih (5) založnikov;
* da zagotavljajo, da bo financirani projekt digitalizacije v uporabi/deloval najmanj tri (3) leta po sklenitvi pogodbe o financiranju v letu 2022;
* da prijavljajo projekt digitalizacije na področju knjige, ki bo v celoti realiziran do vključno 31. 12. 2022, dokazila o plačanih računih za projekt digitalizacije pa bodo izbrani prijavitelji dostavili JAK najkasneje do 11. 11. 2022;
* da zaprošeni znesek financiranja prijavljenega projekta digitalizacije ne presega zneskov, navedenih v točki 5;
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz besedila tega poziva;
* da se prijavitelj zavezuje k vračilu dela ali celotnih sredstev na zahtevo JAK, če bo v postopkih nadzora JAK ugotovila nenamensko porabo proračunskih sredstev oz. preplačilo v odločbi in pogodbi določenega zneska financiranja.

Prijavitelj poda izjavo o izpolnjevanju pogojev na ustreznem prijavnem obrazcu. Če JAK naknadno zahteva izvirnike potrdil o izpolnjevanju pogojev po posameznih alinejah, jih mora prijavitelj dostaviti v zahtevanem roku.

**7. Ugotavljanje pravočasnosti in popolnosti vloge**

Odpiranje vlog in ugotavljanje njihove pravočasnosti oziroma popolnosti ugotavlja pristojni uslužbenec, ki ga izmed zaposlenih na JAK imenuje direktor. Vloge, prispele na poziv, se odpira po vrstnem redu prispetja.

Prijavitelji formalno nepopolnih vlog bodo pisno pozvani k dopolnitvi. Prijavitelj mora vlogo dopolniti v petih (5) dneh po prejemu poziva za dopolnitev, sicer se bo le-ta štela kot nepopolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

**8. Kriteriji za ocenjevanje vlog**

Pravočasne in popolne vloge upravičenih oseb bo pristojna strokovna komisija obravnavala po vrstnem redu njihovega prispetja, skladno z naslednjimi kriteriji:

1. **Digitalizacija poslovanja**

|  |  |  |
| --- | --- | --- |
|  | **Kriteriji/merila** | **Točke** |
| 1. | Reference prijavitelja na področju knjige  | 10 |
| 2. | Kratka predstavitev dosedanje ravni digitalizacije poslovanja in vključitve novih programov  | 15 |
| 3. | Pričakovani učinki  | 5 |
|  | **Skupno število točk** | **30** |

1. **Nadgradnja spletne strani**

|  |  |  |
| --- | --- | --- |
|  | **Kriteriji/merila** | **Točke** |
| 1. | Ocena prijaviteljeve prepoznavnosti v spletnem okolju (kakovost spletne strani, struktura objav na spletni strani, novičniki ipd.) | 10 |
| 2. | Ocena predstavljenih izboljšav (prenove / nadgradnje spletne strani | 15 |
| 3.  | Pričakovani učinki  | 5 |
|  | **Skupno število točk** | **30** |

1. **Nadgradnja spletne knjigarne**

|  |  |  |
| --- | --- | --- |
|  | **Kriteriji/merila** | **Točke** |
| 1. | Ocena prepoznavnosti spletne knjigarne (okvirno število knjig v spletni knjigarni in struktura prodajnega programa, kakovost vključenih založb, druge vsebine, povezane s knjigo v spletni knjigarni …) | 10 |
| 2. | Ocena predstavljenih izboljšav (prenove/nadgradnje spletne knjigarne) | 15 |
| 3.  | Pričakovani učinki | 5 |
|  | **Skupno število točk** | **30** |

1. **Vzpostavitev nove spletne knjigarne**

|  |  |  |
| --- | --- | --- |
|  | **Kriteriji/merila** | **Točke** |
| 1. | Reference prijavitelja na področju promocije in trženja knjig | 10 |
| 2. | Programska usmeritev in okvirni načrt nove spletne knjigarne (predvideno število vključenih knjig ob začetku delovanja, struktura programa, profil vključenih založb, druge vsebine v sklopu spletne knjigarne …) | 15 |
| 3.  | Načrt predstavitve in promocije nove spletne knjigarne javnosti | 5 |
|  | **Skupno število točk** | **30** |

1. **Najem AI orodij za strojno branje/produkcijo zvočnih knjig**

|  |  |  |
| --- | --- | --- |
|  | **Kriteriji/merila** | **Točke** |
| 1. | Reference prijavitelja na področju založništva, s poudarkom na produkciji zvočnih knjig  | 10 |
| 2. | Ocena prijavljenega projekta (predvidena struktura in število knjig, pripravljenih z AI orodji) | 15 |
| 3. | Pričakovani učinki  | 5 |
|  | **Skupno število točk** | **30** |

**9. Uporaba kriterijev in povzetek načina ocenjevanja**

Pristojna strokovna komisija bo obravnavala vloge po vrstnem redu njihovega prispetja v skladu s kriteriji poziva. Vrstni red prispetja posamezne vloge se določi, ko je vloga popolna. Če prijavitelj odda nepopolno vlogo in jo kasneje samoiniciativno ali na poziv JAK v ustreznem roku dopolni, za čas prispetja šteje čas dopolnitve, s katero vloga postane popolna.

Kriteriji so ovrednoteni s točkami, pri čemer je pri posameznem kriteriju navedeno najvišje možno število točk. Izbrani bodo tisti projekti digitalizacije, ki jih bo JAK na predlog strokovne komisije uvrstila na seznam odobrenih projektov. Strokovna komisija bo predlagala financiranje projektov prijaviteljev, ki dosežejo najmanj 25 točk, in sicer do porabe razpisanih sredstev na pozivu. Med vlogami, ki bodo prispele istočasno, ima prednost vloga, ki je višje ocenjena.

Višina odobrenih sredstev za projekt digitalizacije ne sme preseči najvišjega predvidenega zneska na področjih poziva. Med izbranimi projekti digitalizacije ni primerljivosti glede višine odobrenih sredstev v sorazmerju z višino prejetih točk.

V kolikor za zadnjega v sofinanciranje sprejetega prijavitelja ne bo več na razpolago vseh zaprošenih sredstev, bo financiranje mogoče le v višini preostanka sredstev.

**10. Rok poziva in način oddaje vlog**

Vloga mora biti izpolnjena na predpisanih obrazcih, datirana in podpisana ter mora vsebovati vse podatke, določene v dokumentaciji poziva.

Dokumentacija javnega poziva JP1–DIGITALIZACIJA–2022 je na voljo na spletni strani JAK [www.jakrs.si](http://www.jakrs.si), prav tako jo lahko zainteresirani v roku javnega poziva prejmejo v glavni pisarni JAK vsak delovnik med 10. in 12. uro.

Prijava je vložena pravočasno, če jo JAK prejme, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje na pošto. Enako velja za elektronsko prijavo, ki jo mora JAK prejeti, preden se izteče rok za vložitev prijav.

Prijavitelji morajo v celoti izpolnjeno vlogo v predpisanem roku poslati s priporočeno pošto na naslov Javna agencija za knjigo RS, Metelkova 2b, 1000 Ljubljana ali jo oddati na istem naslovu v glavni pisarni, vsak delavnik med 10. in 12. uro.

**Vlogo je treba oddati v zaprti kuverti in na sprednjo stran kuverte napisati »NE ODPIRAJ – VLOGA NA JP1–DIGITALIZACIJA–2022 in področje, npr. »NADGRADNJA SPLETNE STRANI«. Na hrbtni strani kuverte je obvezna navedba uradnega naziva in naslova prijavitelja.**

Prijavitelj mora istega dne, ko odda prijavo po pošti, izpolnjen **prijavni obrazec poslati tudi po elektronski pošti na naslov knjige.projektni@jakrs.si v tekstovnem dokumentu (npr. Word, Open Office)**, zadeva/subject elektronskega sporočila pa naj vsebuje naziv prijavitelja in naziv javnega poziva ter področje prijave.

Za popolno se šteje vloga, ki je vložena v pisni in elektronski obliki.

**Prijavitelj, ki se prijavlja na več področij tega poziva, mora vlogo za vsak posamičen projekt poslati v svoji, ločeni kuverti in za vsako vlogo posebej izpolniti ustrezen prijavni obrazec.**

Rok za zbiranje vlog prične teči na dan objave javnega poziva JP1–DIGITALIZACIJA–2022 v Uradnem listu RS in objave besedila poziva na spletni strani JAK <http://www.jakrs.si/javni-razpisi-in-pozivi/> dne **3. 6. 2022** ter traja do porabe sredstev, vendar najdlje do **15. 9. 2022.**

**11. Izločitev vlog**

Za **prepozno** šteje vloga (oziroma dopolnitev ali sprememba), ki ni bila v tiskani obliki oddana priporočeno na pošto do vključno **15. 9. 2022** oziroma do tega dne ni bila v poslovnem času predložena glavni pisarni JAK. Za prepozno šteje tudi vloga, ki v elektronski obliki ne bo oddana do vključno **15. 9. 2022.**  Za prepozno šteje tudi vloga, ki je prispela ali bila oddana v elektronski obliki po dnevu, ko se je javni poziv končal zaradi porabe sredstev. Nepravočasna vloga bo izločena iz nadaljnje obravnave s sklepom o zavrženju.

Za **nepopolno** šteje vloga, ki ne bo izpolnjena v celoti na originalnih, datiranih in podpisanih prijavnih obrazcih oz. ne bo izpolnjena v skladu z zahtevami dokumentacije javnega poziva. Za nepopolno šteje tudi vloga, ki je na poziv prispela kot formalno nepopolna in je prijavitelj ne dopolni v zahtevanem petdnevnem roku. Nepopolna vloga bo izločena iz nadaljnje obravnave s sklepom o zavrženju.

Prijavitelj lahko na lastno pobudo dopolnjuje vlogo do dneva njene obravnave s strani strokovne komisije.

Prijavitelji, ki bodo podali formalno nepopolne vloge, bodo pisno pozvani k dopolnitvi vlog. Vloge morajo dopolniti v roku petih (5) dni od vročitve poziva k dopolnitvi formalno nepopolne vloge, obvezno z oznako, na katero vlogo ali del vloge se dopolnitev nanaša.

Za **neupravičeno osebo** šteje tisti prijavitelj, katerega vloga ne izpolnjuje pogojev, določenih v pozivu. Izpolnjevanje pogojev se ugotavlja na osnovi obveznih dokazil in vloge prijavitelja. Prijavitelj, ki ne bo izpolnjeval splošnih in posebnih pogojev, bo kot neupravičena oseba izločen iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

JAK prijavne dokumentacije ne bo vračala prijaviteljem.

**Oddaja vloge pomeni, da se prijavitelj strinja s splošnimi in posebnimi pogoji ter kriteriji javnega poziva.**

**12. Odločitev**

Direktor na podlagi predloga strokovne komisije o vsaki ustrezni vlogi, prispeli na poziv, izda posamično odločbo, s katero odloči o odobritvi ali zavrnitvi vloge. Odločba o odobritvi je podlaga za sklenitev pogodbe. V primeru, da ne pride do sklenitve pogodbe ali pride do odstopa od pogodbe, se lahko sprejme popolno vlogo, ki je bila naslednja po vrstnem redu in zaradi porabe sredstev ni bila sprejeta v financiranje.

**13. Dokumentacija javnega poziva**

Dokumentacija javnega poziva obsega:

* besedilo javnega poziva,
* prijavne obrazce za posamična področja poziva od a) do e): OBR1-OBR5.

Dokumentacija javnega poziva JP1–DIGITALIZACIJA–2022 je na voljo na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo:

* natisnjen ustrezni prijavni obrazec za posamično področje poziva od a) do e) z obvezno prilogo (dokazilo o plačilu tarife JAK).

Prijavitelj, ki se prijavlja na več področij, mora za vsako vlogo plačati tarifo in k vlogi priložiti dokazilo.

**14. Plačilo tarife ob prijavi na javni poziv**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni k vsaki vlogi priložiti potrdilo o plačilu tarife v višini 25,00 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**15. Pristojna uslužbenka za informacije in pojasnila**

Vlasta Vičič, tel.: 01 369 58 26, e-pošta: vlasta.vicic(at)jakrs.si.

Uradne ure za posredovanje informacij po telefonu in elektronskih medijih so v ponedeljek in četrtek od 9. do 12. ure, v sredo pa od 14. do 16. ure.

**Dr. Dimitrij Rupel**

 direktor Javne agencije za knjigo RS